Vniuersis presentes litteras inspecturis Nicolaus Thursson miles salutem in Domino sempiternam. Tenore precencium nouerint vniuersi, me bona mea dicta Kokeyerwæ in Karelia, parochia Æghrapæ, cum omnibus et singulis eorum limitibus et pertinenciis, prout magnificus princeps dominus Magnus, Swecie rex, ea olim de Lydero Swynakulæ empcionis titulo acquisiuit et subsequenter discreto viro Hænichino Vædusæ legittime contulit et donauit, per me postmodum ab eodem Hænichino eciam empcionis titulo legittime conquisita, ecclesie Vexionensi pro mensa episcopali cum omni tam proprietatis iure quam possessionis legittime et ex certa sciencia contulisse, ea tam adhibita condicione, quod si quandoque in partibus Karelie, videlicet prefectura Viburgensi, erigi contigerit ecclesiam cathedralem, extunc ad episcopum illius loci et suam mensam prefata bona Kokeyerwe cum omnibus et singulis suis pertinenciis perpetuo deuoluantur, sic tamen, quod episcopus illius ecclesie Vexionensis episcopo, qui pro tempore fuerit, in quatuor tymbriis variorum pellium annis singulis teneatur, donec ipse uel ego eidem Vexionensi episcopo et suo mense alibi in redditibus et valore quatuor tymbriarum pellium prouiderit annuatim. Datum Kalmarnie anno Domini millesimo ccc°lx secundo, jn die beati Johannis baptiste. Jn cuius donacionis robur et euidenciam firmiorem sigillum meum presentibus est appensum.